Vermy Donderdag dié strate in PtaFoto: Twitter. Die Tshwane-metropolisie het inwoners van Pretoria gewaarsku oor ŉ optog wat Donderdag deur die EFF gehou word. Supt. Isaac Mahamba, woordvoerder van die Tshwane-metropolisie, het gesê die optoggangers sal van 06:00 op Kerkplein bymekaarkom en dan na die Israeliese Ambassade beweeg by Kings Highway in Hatfield. Die optoggangers sal van Kerkplein af in die rigting van Paul Krugerstraat beweeg en dan links in Francis Baardstraat indraai. “Hulle sal dan reguit aan beweeg en dan regs draai in Jan Shobastraat en daarna links in Lynnwoodweg,” het Mahamba gesê. Van Lynnwoodweg sal hulle links draai in Rosemarystraat en daarna reguit aan beweeg totdat hulle by die Israeliese Ambassade in Kings Highway uitkom. “Hulle sal na verwagting om 17:00 van die ambassade uitmekaar gaan.” Mahamba het die versekering gegee dat daar metropolisiebeamptes ontplooi sal word om die optog te monitor. Hy het motoriste aangeraai om dié strate te vermy en alternatiewe roetes te gebruik. Die EFF het op hul Twitter-rekening bekend gemaak die optog is “teen die okkupasie van Palestina”. Volgens die party sal hulle om 11:00 van die Uniegebou na die Israeliese Ambassade opruk.